|  |  |
| --- | --- |
| **MuistioLUONNOS** |  |
|  |  |
|  |  |
| 28.2.2023 | Diaarinro VN/963/2018 |

Ympäristöministeriön asetus Länsi-Lapin luonnonsuojelualueista

# Tausta

Asiassa on kyse pääasiassa Länsi-Lapin alueella sijaitsevien, valtion hallinnassa olevien valtakunnallisiin suojeluohjelmiin tai Natura 2000 -verkostoon kuuluvien sekä eräiden muiden valtiolle luonnonsuojelutarkoituksiin hankittujen alueiden perustamisesta luonnonsuojelualueiksi. Alueet perustetaan 1.6.2023 voimaan tulevan luonnonsuojelulain (9/2023) 46 §:ssä tarkoitetuiksi muiksi luonnonsuojelualueiksi. Ympäristöministeriön asetuksella perustetaan ne alueet, joiden pinta-ala on enintään 100 hehtaaria.

Länsi-Lapin luonnonsuojelualueiden perustaminen on osa valtakunnallista säädösvalmistelua, jolla saatetaan voimaan luonnonsuojelutarkoituksiin hankituilla tai varatuilla valtion alueilla luonnonsuojelulain mukaiset rauhoitusmääräykset. Metsähallitus on valmistellut ympäristöministeriön ja sen asettaman säädösvalmistelutyöryhmän ohjauksessa alueiden suojelun toteuttamista.

# Luonnonsuojelualueiden tarkoitus ja sisältö

Asetuksella perustettavilla luonnonsuojelualueilla toteutetaan osaltaan valtakunnallisten suojeluohjelmien, Natura 2000 -verkoston ja eräiden muiden suojelutarkoituksiin osoitettujen valtion alueiden suojelutoimenpiteet. Suojelualueiden perustamisen tarkoituksena on säilyttää nämä alueet luonnontilaisina ja turvata niiden ekosysteemien häiriötön kehitys, tarvittaessa myös ennallistamalla muuttuneita luonnonympäristöjä tai hoitamalla luonnonhoitoa vaativia kohteita. Luonnonsuojelualueiden perustamisella toteutettaisiin Suomen Natura 2000-verkosto Euroopan unionin lainsäädännön mukaisesti Länsi-Lapin alueella siltä osin kuin valtioneuvosto on katsonut luonnonsuojelulain parhaiten soveltuvan alueiden suojelun perusteena olevien luonnonarvojen turvaamiseen. Erityisinä suojelutavoitteina Natura 2000 -verkostoon kuuluvilla alueilla on lisäksi niiden suojeluperusteina olevien luontotyyppien ja niille tyypillisen lajiston sekä muiden suojeluperusteina olevien lajien ja niiden elinympäristöjen suojelu, lisääminen ja parantaminen.

Alueet palvelevat myös opetustarkoitusta sekä omatoimista retkeilyä, luonnon harrastusta ja tutkimusta. Alueiden perustaminen tukee myös luonnonvarojen kestävää hyödyntämistä kuten luontomatkailua, jokamiehen oikeuksin tapahtuvaa marjastusta ja sienestystä sekä säännellysti myös metsästystä. Useilla suojeltavilla alueilla on lisäksi merkitystä kulttuurihistoriallisten arvojen ja muinaismuistojen säilyttämiselle.

Ympäristöministeriön asetuksella perustettavat luonnonsuojelualueet sijaitsevat Länsi-Lapissa Rovaniemen ja Tornion kaupunkien sekä Keminmaan, Kittilän, Kolarin, Muonion, Pellon, Ranuan, Simon, Tervolan ja Ylitornion kuntien alueella. Itä-Lapin alueelta esitykseen sisältyy kaksi aluetta Kemijärven kaupungin alueelta.

Tällä ympäristöministeriön asetuksella perustetaan 70 luonnonsuojelualuetta, joiden pinta-ala on yhteensä noin 2 000 hehtaaria.

# Alueiden luonnonsuojelulliset perusteet

Luonnonsuojelualueiden perustamisella turvataan valtakunnallisiin suojeluohjelmiin varattujen tai muuten Länsi-Lapissa luonnonsuojelutarkoituksiin osoitettujen alueiden luonnonarvojen säilyminen.

Luonnonsuojelualueiden perustamisella turvattaisiin lehtojensuojeluohjelmaan, soidensuojeluohjelmaan ja vanhojen metsien suojeluohjelmaan varattujen tai muuten Länsi-Lapissa luonnonsuojelutarkoituksiin osoitettujen alueiden luonnonarvojen säilyminen. Natura 2000 -verkostoon kuuluvilla alueilla asetuksella toimeenpannaan niiden suojelutavoitteita vastaava suojelu luonto- ja lintudirektiivin edellyttämällä tavalla.

Osa perustettavista luonnonsuojelualueista kuuluu valtioneuvoston periaatepäätösten mukaisiin luonnonsuojeluohjelmiin, joita ovat soidensuojelun perusohjelma (1979 ja 1981), lehtojensuojeluohjelma (1989), ja vanhojen metsien suojeluohjelma (1996). Osa alueista on vanhojen metsien suojeluohjelman täydentämistä koskevissa Metsähallituksen ja Suomen WWF:n välisissä neuvotteluissa suojeltavaksi sovit-tuja alueita eli niin sanottuja dialogikohteita (2006). Perustettaviin luonnonsuojelualueisiin sisältyy myös Metsähallituksen erillisillä päätöksillä suojeltuja alueita. Ehdotukseen sisältyy alueita, joita on hankittu vapaaehtoisin kaupoin valtiolle suojelutarkoituksiin EU:n Life-hankkeissa ja METSO toimintaohjelmassa. Perustettavat luonnonsuojelualueet sisältyvät osin Euroopan Unionin Natura 2000 -verkostoon.

Natura-alueita ovat Kaihuanvaaran lehto, Rytijänkkä, Kallinkangas, Tornivaaran lehto, Rakanjänkkä-Karsilomaa, Pyhäportin lehto, Vinsanmaan letot, Kaltiojängän lehto ja Savioja. Natura 2000 -verkostoon kuuluvien alueiden suojelutavoitteina olevat luontotyypit ja lajit ilmenevät tarkemmin Natura 2000 -tietokannasta.

Perustettaviksi ehdotetut alueet täyttävät luonnonsuojelulain 43 §:n mukaiset luonnonsuojelualueen perustamisen yleiset edellytykset, jotka ovat, että

1) alueella elää tai on uhanalainen, harvinainen tai harvinaistuva eliölaji, eliöyhteisö, luontotyyppi tai ekosysteemi;

2) alueella on 78 §:ssä tarkoitetun tiukkaa suojelua edellyttävän eläinlajin yksilön lisääntymis- tai levähdyspaikkoja;

3) alueella on erikoinen tai harvinainen luonnonmuodostuma;

4) alueella on erityistä maisemallista arvoa;

5) luontotyypin tai eliölajin suotuisan suojelutason säilyttäminen tai saavuttaminen sitä vaatii;

6) alueella on erityistä merkitystä luontotyyppien tai eliölajien mahdollisuuksille sopeutua ilmastonmuutoksen vaikutuksiin;

7) alue on muutoin kuin 1–6 kohdassa tarkoitetuilla tavalla niin edustava, tyypillinen tai arvokas, että sen suojelu voidaan katsoa luonnon monimuotoisuuden tai kauneuden säilyttämisen kannalta tarpeelliseksi.

Perustettavilla alueilla on arvokkaita lehtoja, soita ja boreaalista luonnonmetsää. Alueilla on myös rantaluontoa, pieniä jokia, lähteitä, luontaisesti vähäpuustoisia dyynejä ja maisemallisesti merkittäviä yksittäisiä kohteita. Sammalselän alueella on merkitystä poronhoidossa käytettyjen kulttuurihistoriallisten arvojen säilymiselle. Taatsin seidan ja Äkässaivon alueilla on muinaishistoriallisia saamelaiskulttuuriin liittyviä arvoja.

Metsähallitus on pitkän ajan kuluessa säilyttänyt paikallisesti useita alueita hakkuilta perustamalla niistä erikoismetsiä, jolloin on otettu huomioon myös alueisiin kohdistuvia paikallisen väestön tarpeita ja arvostuksia. Tällaisia pääasiassa vanhan metsän alueita ovat mm. vuodesta 1914 alkaen säästömetsäksi perustettu Pälämännikkö, vuonna 1935 säästömetsäksi perustettu Tauriaisenaho, vuonna 1955 luonnonhoitometsäksi perustettu Raanselkä ja aarnialueeksi perustettu Huuhkaja, vuonna 1960 aarnialueeksi perustettu Papinpalo sekä vuonna 1973 luonnonhoitometsäksi perustettu Airiselkä.

Tarkempi erittely alueiden kohdentumisesta eri luonnonsuojeluohjelmiin ja Natura 2000 -verkostoon ilmenee alla olevasta taulukosta 1.

Taulukko . Valtioneuvoston asetuksella perustettavien luonnonsuojelualueiden pinta-alat ja sijoittuminen Natura 2000 -verkostoon ja kansallisiin suojeluohjelmiin tai -päätöksiin.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Nimi | Pinta-ala, ha | Maa, ha | Vesi, ha | Natura 2000 verkosto | | Kansallinen suojeluohjelma- tai päätös | Natura 2000 pinta-ala, ha | Ohjelma pinta-ala, ha | Muu pinta-ala, ha |
| Tunnus | Tyyppi |  |
| 1. Matovaaran LSA | 67,3 | 67,3 | 0,0 |  |  | Suomi 100 luontolahjakampanja |  | 67,3 |  |
| 2. Siikalanton LSA | 32,7 | 32,6 | 0,1 |  |  |  |  |  | 32,7 |
| 3. Honkamaan LSA | 7,7 | 7,7 | 0,0 |  |  |  |  |  | 7,7 |
| 4. Jarkkosen LSA | 8,0 | 8,0 | 0,0 |  |  |  |  |  | 8,0 |
| 5. Kallinkankaan LSA | 37,9 | 37,9 | 0,0 | FI1300501 | SAC | LHO120392 SSO120498 | 34,5 | 25,3  28,5 |  |
| 6. Kaltiojängän lehdon LSA | 3,3 | 3,2 | 0,1 | FI1300503 | SAC | LHO120395 | 3,3 | 2,9 |  |
| 7. Kotapalon lehdon LSA | 8,0 | 8,0 | 0,0 |  |  | LHO120393 |  | 7,2 |  |
| 8. Kurkisuon LSA | 14,5 | 14,5 | 0,0 |  |  |  |  |  | 14,5 |
| 8. Metsokätkön LSA | 16,1 | 16,1 | 0,0 |  |  |  |  |  | 16,1 |
| 9. Tanssikosken leton LSA | 13,6 | 13,6 | 0,0 |  |  | SSO120499 |  | 11,7 |  |
| 10. Tornivaaran lehdon LSA | 20,3 | 20,3 | 0,0 | FI1300504 | SAC | LHO120396 | 18,6 | 18,4 |  |
| 11. Huuhkajan LSA | 43,3 | 41,6 | 1,7 |  |  |  |  |  | 43,3 |
| 12. Mieletönjärven LSA | 68,7 | 68,5 | 0,2 |  |  |  |  |  | 68,7 |
| 13. Pietarinaukian LSA | 68,9 | 68,8 | 0,1 |  |  |  |  |  | 68,9 |
| 14. Sammalselän LSA | 67,6 | 67,6 | 0,0 |  |  |  |  |  | 67,6 |
| 15. Taatsin seidan LSA | 88,0 | 70,0 | 18,0 |  |  |  |  |  | 88,0 |
| 16. Rytijänkän LSA | 53,6 | 53,1 | 0,5 |  |  | SSO120532 | 53,6 | 44,9 |  |
| 17. Vuontisjärven saarten LSA | 28,8 | 27,9 | 0,9 |  |  |  |  |  | 26,1 |
| 18. Äkässaivon LSA | 68,5 | 63,9 | 4,6 |  |  |  |  |  | 68,5 |
| 19. Konttakönkään lehdon LSA | 2,7 | 2,7 | 0,0 |  |  | LHO120409 |  | 2,2 |  |
| 20. Vaseman-riivinjänkän LSA | 40,4 | 37,2 | 3,2 |  |  | SSO120503 |  | 36,1 |  |
| 21. Aatinmaan LSA | 8,2 | 8,2 | 0,0 |  |  |  |  |  | 8,2 |
| 22. Kaihuavaaran LSA | 62,2 | 62,2 | 0,0 |  |  |  |  |  | 56,9 |
| 23. Ketolan LSA | 13,0 | 13,0 | 0,0 |  |  |  |  |  | 13,0 |
| 24. Koivun LSA | 71,4 | 71,4 | 0,0 |  |  |  |  |  | 71,4 |
| 25. Metsärinteen LSA | 79,2 | 79,2 | 0,0 |  |  |  |  |  | 79,2 |
| 26. Nurkkalan LSA | 7,7 | 7,7 | 0,0 |  |  |  |  |  | 7 |
| 27. Papinpalon LSA | 16,2 | 16,2 | 0,0 |  |  |  |  |  | 16,2 |
| 28. Porttilomanahon LSA | 38,0 | 38,0 | 0,0 |  |  |  |  |  | 31,8 |
| 29. Saarelan LSA | 14,7 | 14,7 | 0,0 |  |  |  |  |  | 14,7 |
| 30. Tauriaisenahon LSA | 27,5 | 27,5 | 0,5 |  |  |  |  |  | 21,3 |
| 31. Tuliniemen LSA | 19,2 | 19,0 | 0,2 |  |  |  |  |  | 19,2 |
| 32. Vammalan LSA | 54,2 | 54,2 | 0,0 |  |  |  |  |  | 54,2 |
| 33. Vaveniemen LSA | 34,3 | 34,3 | 0,0 |  |  |  |  |  | 34,3 |
| 34. Vähä-Varpusuon LSA | 5,6 | 5,6 | 0,0 |  |  |  |  |  | 5,6 |
| 35. Allasvuon LSA | 21,7 | 21,7 | 0 |  |  |  |  |  | 21,7 |
| 36. Jokilammen LSA | 34,5 | 32,7 | 1,8 |  |  | METSO 13000 |  | 34,5 |  |
| 37. Jouttiaavan leton LSA | 5,3 | 5,3 | 0,0 |  |  | SSO120504 |  | 5,3 |  |
| 38. Kaihuanvaaran lehdon LSA | 13,7 | 13,7 | 0,0 | FI1301304 | SAC | LHO120416  LHA120050 | 13,4 | 9,9  4,8 |  |
| 39. Korkalon LSA | 8,5 | 8,5 | 0,0 |  |  |  |  |  | 8,5 |
| 40. Kotkanpesämaan LSA | 10,3 | 10,3 | 0,0 |  |  |  |  |  | 10,3 |
| 41. Kuusilammen LSA | 25,2 | 25,2 | 0,0 |  |  | Suomi 100 luontolahjakampanja |  | 25,2 |  |
| 42. Lapinlehdon LSA | 92,6 | 92,6 | 0,0 |  |  | METSO 13000 |  | 92,6 |  |
| 43. Louejärven leton LSA | 2,3 | 2,3 | 0,0 |  |  | SSO120505 |  | 2,3 |  |
| 44. Mikkelinlampien soiden LSA | 23,6 | 20,3 | 3,3 |  |  | SSO120537 |  | 15,8 |  |
| 45. Muistolan LSA | 15,3 | 15,3 | 0 |  |  |  |  |  | 15,3 |
| 46. Palo-ojan korven LSA | 69,5 | 69,5 | 0,0 |  |  |  |  |  | 69,5 |
| 47. Pisajärven LSA | 37,0 | 36,6 | 0,4 |  |  |  |  |  | 37,0 |
| 48. Pälämännikön LSA | 41,8 | 41,8 | 0,0 |  |  |  |  |  | 40,1 |
| 49. Raanselän LSA | 50,6 | 50,6 | 0,0 |  |  |  |  |  | 50,3 |
| 50. Saviojan LSA | 49,1 | 49,1 | 0,0 | FI1301302 | SAC | SSO120506 | 32,3 | 14,1 |  |
| 51. Siika-Kämän LSA | 55,2 | 49,4 | 5,8 |  |  |  |  |  | 55,2 |
| 52. Sillankorvan LSA | 21,3 | 21,3 | 0,0 |  |  |  |  |  | 21,3 |
| 53. Yli-Kuohunkijärven LSA | 19,3 | 19,3 | 0,0 |  |  |  |  |  | 19,3 |
| 54. Korpinjängän LSA | 36,4 | 36,4 | 0,0 |  |  | SSO120483 |  | 30,9 |  |
| 55. Rakkalan LSA | 3,0 | 3,0 | 0,0 |  |  |  |  |  | 3,0 |
| 56. Kuoppatörmän LSA | 6,5 | 6,5 | 0,0 |  |  |  |  |  | 6,5 |
| 57. Kuusikkokivalon lehdon LSA | 26,0 | 26,0 | 0,0 |  |  | LHO120421  YSA128079 |  | 6,3  2,3 |  |
| 58. Myllyojan LSA | 51,8 | 51,8 | 0,0 |  |  |  |  |  | 51,8 |
| 59. Ollakanojan lähteiden LSA | 56,3 | 56,3 | 0,0 |  |  | SSO120509 |  | 55,3 |  |
| 60. Pyhäportin lehdon LSA | 15,5 | 15,5 | 0,0 | FI1301807 | SAC | LHO120427 | 6,0 | 7,3 |  |
| 61. Rätyaavan leton LSA | 16,6 | 16,6 | 0,0 |  |  | SSO120508 |  | 16,6 |  |
| 62. Vinsanmaan lettojen LSA | 27,2 | 27,2 | 0,0 | FI1301905 | SAC | SSO120510 | 21,2 | 21,2 |  |
| 63. Auno-Rakan LSA | 25,8 | 25,8 | 0,0 |  |  |  |  |  | 25,8 |
| 64. Pikkuojan LSA | 3,1 | 3,1 | 0,0 |  |  |  |  |  | 3,1 |
| 65. Reinolan LSA | 3,4 | 3,4 | 0,0 |  |  |  |  |  | 3,4 |
| 66. Airiselän LSA | 1,8 | 1,8 | 0,0 |  |  |  |  |  | 1,8 |
| 67. Antiorovan LSA | 49,9 | 49,9 | 0,0 |  |  | Suomi 100 luontolahjakampanja |  | 49,9 |  |
| 68. Lempeälän LSA | 9,3 | 9,3 | 0,0 |  |  |  |  |  | 9,3 |
| 69. Perävaaran-vuoman LSA | 23,8 | 23,8 | 0,0 |  |  | SSO120518 |  | 23,8 |  |
| 70. Pitkäjänkän LSA | 39,5 | 39,5 | 0,0 |  |  | SSO120516 |  | 34,7 |  |

Käytetyt lyhenteet:

LSA = luonnonsuojelualue

SAC = luontodirektiivin mukaisesti muodostettu erityisten suojelutoimien alue

SPA = lintudirektiivin mukainen erityinen suojelualue

AMO = vanhojen metsien suojeluohjelma

HSO = valtakunnallinen harjujensuojeluohjelma

LHO = lehtojensuojeluohjelma

LVO = lintuvesiensuojeluohjelma

RSO = rantojensuojeluohjelma

SSO = soidensuojeluohjelma

Taulukko . Natura 2000 -verkoston tai valtakunnallisten suojeluohjelmien toteuttamiseksi valtiolle hankittujen alueiden lisäksi asetukseen sisältyy yllä olevan taulukon sarakkeessa ”muu pinta-ala” olevia alueita seuraavista syistä.

|  |  |
| --- | --- |
| Siikalanton LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Honkamaan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Jarkkosen LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Kurkisuon LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Metsokätkön LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Huuhkajan LSA | Metsähallituksen erillisellä päätöksellä suojeltu alue, ns. suojelumetsä, 1997 |
| Mieletönjärven LSA | Saattoporan dialogialue, tunnus: B-31003, tasemuutos 2012 |
| Pietarinaukian LSA | Metsähallituksen erillisellä päätöksellä suojeltu alue, ns. suojelumetsä, 2005 |
| Sammalselän LSA | Metsähallituksen erillisellä päätöksellä suojeltu alue, ns. suojelumetsä, 1997 |
| Taatsin seidan LSA | Metsähallituksen erillisellä päätöksellä suojeltu alue, ns. suojelumetsä, 1997 |
| Vuontisjärven saarten LSA | Metsähallituksen erillisellä päätöksellä suojeltu alue, ns. suojelumetsä, 1997 |
| Äkässaivon LSA | Metsähallituksen erillisellä päätöksellä suojeltu alue, ns. suojelumetsä, 2003 |
| Aatinmaan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Ketolan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Koivun LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Kaihuavaaran LSA | Metsähallituksen erillisellä päätöksellä suojeltu alue, ns. suojelumetsä, 1964 |
| Metsärinteen LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Nurkkalan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Papinpalon LSA | Metsähallituksen erillisellä päätöksellä suojeltu alue, ns. suojelumetsä, 1960 |
| Porttilomanahon LSA | Metsähallituksen erillisellä päätöksellä suojeltu alue, ns. suojelumetsä, 1964 |
| Saarelan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Tauriaisenahon LSA | Metsähallituksen erillisellä päätöksellä suojeltu alue, ns. suojelumetsä, 1955 |
| Tuliniemen LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Vammalan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Vaveniemen LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Vähä-Varpusuon LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Allasvuon LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Korkalon LSA | Korkalon luonnonsuojelualue (YSA) |
| Kotkanpesämaan LSA | Metsähallituksen erillisellä päätöksellä suojeltu alue, ns. suojelumetsä, 1972 |
| Muistolan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Palo-ojan korven LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Pisajärven LSA | Metsähallituksen erillisellä päätöksellä suojeltu alue, ns. suojelumetsä, 1955 |
| Pälämännikön LSA | Metsähallituksen erillisellä päätöksellä suojeltu alue, ns. suojelumetsä, 1955 |
| Raanselän LSA | Metsähallituksen erillisellä päätöksellä suojeltu alue, ns. suojelumetsä, 1996, aiemmin luonnonhoitometsä 1955 |
| Siika-Kämän LSA | Metsähallituksen erillisellä päätöksellä suojeltu alue, ns. suojelumetsä, 1996 |
| Sillankorvan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Yli-Kuohunkijärven LSA | Metsähallituksen erillisellä päätöksellä suojeltu alue, ns. suojelumetsä, 1996 |
| Kuoppatörmän LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Myllyojan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Rakkalan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Auno-Rakan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Pikkuojan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Reinolan LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |
| Airiselän LSA | Metsähallituksen erillisellä päätöksellä suojeltu alue, ns. suojelumetsä, 1973 |
| Lempeälän LSA | METSO-ohjelman (Etelä-Suomen metsien monimuotoisuuden toimintaohjelma 2014 - 2025) alue |

# Rauhoitusmääräykset ja niitä koskevat poikkeukset

Ympäristöministeriön asetuksella perustettavat alueet ovat luonnonsuojelulain 46 §:ssä tarkoitettuja muita luonnonsuojelualueita. Niillä tulisivat pääsääntöisesti voimaan luonnonsuojelulain 52 §:n 1 momentin mukaisesti luonnonsuojelulain 49–51 §:ssä säädetyt rauhoitusmääräykset. Asetuksessa viitataan näihin säännöksiin.

Luonnonsuojelulain 49 §:ssä säädetään luonnonsuojelualueilla kielletyistä toimista. Kiellettyä on:

1) rakentaa rakennuksia, rakennelmia eikä teitä;

2) ottaa maa-aineksia tai kaivoskivennäisiä eikä vahingoittaa maa- tai kallioperää;

3) ojittaa;

4) ottaa taikka vahingoittaa sieniä, puita, pensaita tai muita kasveja tai niiden osia;

5) pyydystää, tappaa tai hätyyttää luonnonvaraisia selkärankaisia eläimiä tai hävittää niiden pesiä eikä pyydystää tai kerätä selkärangattomia eläimiä; eikä

6) ryhtyä muihin kuin 1–5 kohdassa tarkoitettuihin toimiin, jotka vaikuttavat epäedullisesti alueen luonnonoloihin, maisemaan, eliölajien säilymiseen taikka alueen perustamistarkoitukseen.

Luonnonsuojelulain 50 §:ssä säädetään poikkeuksista 49 §:ssä kiellettyihin toimiin. Sallittua on:

1) rakentaa, entistää ja kunnostaa alueen hoitoa, valvontaa, tutkimusta, yleisön opastamista ja kävijäturvallisuutta sekä retkeilyä ja alueeseen tutustumista varten tarpeellisia rakennuksia, rakennelmia ja polkuja;

2) hoitaa ja kunnostaa luonnon- ja kulttuuriympäristöjä, perinneluontotyyppejä ja rakennusperintöä sekä palauttaa ennallistamalla heikentyneiden elinympäristöjen luontainen kehitys;

3) rakentaa sellaisen tien, joka on tarpeen alueen opastustoiminnan kannalta;

4) poimia marjoja ja hyötysieniä;

5) kalastaa kalastuslain (379/2015) 7 §:ssä säädettyjen yleiskalastusoikeuksien mukaisesti;

6) harjoittaa poronhoitoa poronhoitolain (848/1990) mukaisesti;

7) käyttää ja kunnostaa alueella olevia teitä, yhdyskuntateknisiä rakenteita sekä näihin liittyviä laitteita;

8) kunnostaa merenkulun turvalaitteita ja vesistön kulkuväyliä sekä tehdä vähäisiä turvalaitteiden edellyttämiä raivauksia;

9) kartoittaa ja tehdä maanmittaustöitä;

10) ajaa hirveä ja valkohäntäkaurista noudattaen, mitä metsästyslaissa säädetään;

11) lopettaa haavoittunut eläin sekä ottaa haltuun alueelle kuollut riistaeläin alueen ulkopuolella tapahtuvaan metsästykseen liittyvässä tilanteessa noudattaen, mitä metsästyslaissa säädetään.

Haavoittuneen eläimen jäljittämisestä luonnonsuojelualueella, tarpeesta tällaisen eläimen lopettamiseen sekä alueelle kuolleen riistaeläimen haltuunotosta tulee ilmoittaa viipymättä Metsähallitukselle.

Luonnonsuojelualueella saadaan torjua tai poistaa sellaisia kasvilajeja, jotka ovat vieraslajeista aiheutuvien riskien hallinnasta annetussa laissa (1709/2015) tarkoitettuja haitallisia vieraslajeja. Sallittua on myös minkin ja supikoiran pyydystäminen ja tappaminen metsästyslain 7 luvussa säädetyn mukaisesti.

Luonnonsuojelualueella saadaan tilanteen niin vaatiessa ryhtyä maanpuolustuksen, Rajavartiolaitoksen tehtävien, pelastustoiminnan, ihmisiin tai eläimiin tarttuvien tautien ja kasvintuhoojien torjunnan tai eläinsuojelun edellyttämiin välttämättömiin toimenpiteisiin sekä kaataa naapurikiinteistölle ilmeistä vaaraa aiheuttava puu. Toimenpiteet tulee toteuttaa siten, ettei niillä aiheuteta alueen perustamistarkoitukselle suurempaa haittaa, kuin on välttämätöntä. Metsähallitus voi antaa pyynnöstä virka-apua valtion viranomaiselle tässä momentissa tarkoitetun kasvintuhoojien tai ihmisiin tai eläimiin tarttuvien tautien torjuntavelvollisuuden toteuttamiseksi.

Luonnonsuojelualueiden perustaminen ei olennaisesti muuttaisi alueiden nykyistä käyttöä, sillä muun muassa alueiden perinteinen virkistyskäyttö kuten marjastus sekä yleiskalastus kalastuslain 7 §:n mukaisesti jatkuisi edelleen. Kaikilla olisi siten oikeus veloituksetta onkia ja pilkkiä. Samoin kalastonhoitomaksun suorittaneella ja jokaisella alle 18-vuotiaalla ja 65 vuotta täyttäneellä olisi oikeus harjoittaa viehekalastusta lukuun ottamatta vaelluskalavesistöjen koski- ja virta-alueita ja niitä vesialueita, joilla kalastaminen on muun säännöksen nojalla kielletty. Onginta-, pilkintä- ja viehekalastuskilpailuja sekä muita vastaavia järjestettyjä tilaisuuksia varten olisi kalastuslain 7 §:n 3 momentin mukaan saatava kalastusoikeuden haltijan lupa.

Luonnonsuojelulain 51 §:ssä säädetään luvanvaraisista poikkeuksista 49 §:ssä kiellettyihin toimiin. Metsähallitus voi antamallaan luvalla sallia alueen perustamistarkoitusta vaarantamatta:

1) pyydystää tai tappaa eläimiä, kerätä sieniä ja kasveja tai niiden osia, eläinten pesiä ja kivennäisnäytteitä tutkimusta tai muuta tieteellistä tarkoitusta tai opetusta varten;

2) vähentää muiden kuin 50 §:n 3 momentissa tarkoitettujen kasvi- ja eläinlajien yksilöiden lukumäärää, jos ne ovat liian runsaslukuisia tai muutoin vahingollisia;

3) poistaa sellaisia riistaeläinlajien yksilöitä, jotka aiheuttavat ilmeisen uhan ihmisen turvallisuudelle tai uhkaavat aiheuttaa omaisuudelle merkittävää taloudellista vahinkoa;

4) kalastaa muutoinkin kuin kalastuslain 7 §:ssä tarkoitetulla tavalla;

5) rakentaa poronhoitoon liittyviä rakennuksia ja rakennelmia;

6) laskeutua ilma-aluksella;

7) entistää ja kunnostaa muitakin kuin 50 §:n 1 momentin 1 ja 2 kohdassa tarkoitettuja rakennuksia ja rakennelmia.

Metsähallitus voi antaa luvan geologiseen tutkimukseen, jos toiminta ei vaaranna alueen perustamistarkoitusta. Geologiset tutkimukset on tällöin järjestettävä niin, ettei niillä aiheuteta alueen lajeille, luontotyypeille, vesitaloudelle tai maisemalle vähäistä suurempaa haittaa.

Lupa poiketa rauhoitussäännöksistä annetaan määräaikaisena ja se saa olla voimassa enintään kymmenen vuotta kerrallaan. Poikkeuslupaan saadaan liittää ehtoja. Ehdot voivat sisältää ajallisia tai alueellisia rajoituksia taikka toimia, joita hakijan on noudatettava toiminnasta suojeluarvoille aiheutuvien haittojen välttämiseksi tai rajoittamiseksi. Jos lupaan perustuva oikeus siirretään toiselle, on siirrosta viipymättä ilmoitettava Metsähallitukselle. Luvan aikaisempi haltija vastaa kaikista lupaan liittyvistä velvoitteista, kunnes hänen tilalleen on hakemuksesta hyväksytty toinen.

Lisäksi luonnonsuojelulain 55 §:n 3 momentin mukaan rauhoitussäännöksistä poiketen sellaista oikeutta saa käyttää, joka ennen rauhoitusmääräysten voimaantuloa perustettuna rasitteena, vuokraoikeutena tai muuna vastaavana oikeutena kohdistuu luonnonsuojelualueeseen. Tällainen oikeus voidaan kuitenkin lunastaa valtiolle 114 §:n mukaisesti.

Perustettavat alueet sisältyvät poronhoitolain (848/1990) mukaiseen poronhoitoalueeseen. Luonnonsuojelulain 50 §:n 1 momentin 6 kohdan mukaisesti poronhoitolain mukainen poronhoito on luonnonsuojelualueilla sallittua. Poronhoitoa harjoitettaisiin edelleen alueilla poronhoitolain mukaisesti ja esimerkiksi maastoliikenne poronhoitotarkoituksessa jatkuisi ennallaan, samoin poroaitojen rakentamiseen olisi saatava mainitun lain 39 §:ssä säädetty lupa. Muiden kuin kyseisessä lainkohdassa tarkoitettujen rakennusten ja rakennelmien rakentaminen edellyttäisi luonnonsuojelulain 51 § 1 momentin 5 kohdan mukaisesti Metsähallituksen lupaa.

Perustettava Raanselän luonnonsuojelualue sijaitsee Rovajärven alueella, joka on puolustusvoimien tärkeä ampuma- ja harjoitusalue. Perustamisasetukseen säädetään luonnonsuojelulain 52 §:n 6 momentin mahdollistama poikkeus puolustusvoimien harjoitus- ja koulutustoiminnasta. Perustamisasetuksen 3 §:n 2 momentin 1 kohtaan otetaan näitä toimintoja koskeva säännös.

Perustettava Ollakanojan lähteiden luonnonsuojelualue sijaitsee lähes kokonaan puolustusvoimien käytössä olevalla alueella. Perustamisasetukseen säädetään luonnonsuojelulain 52 §:n 6 momentin mahdollistama poikkeus puolustusvoimien harjoitus- ja koulutustoiminnasta. Perustamisasetuksen 3 §:n 2 momentin 1 kohtaan otetaan näitä toimintoja koskeva säännös. Alueella sallittava harjoitus- ja koulutustoiminta kattaa myös alueiden käyttämisen puolustusvoimien muuhun toimintaan ja alueiden kehittämisen puolustusvoimien tarpeita varten.

Perustettavilla Koivun, Saviojan ja Äkässaivon luonnonsuojelualueilla on käytössä olevia moottorikelkkailureittejä ja -uria. Näitä jatkossakin ylläpidettäviä, olemassa olevia moottorikelkkailureittejä ja -uria varten säädettäisiin perustamisasetuksen 3 §:n 2 momentin 2 kohdassa luonnonsuojelulain 52 §:n 6 momentin nojalla poikkeuksesta, joka mahdollistaisi nykyisten moottorikelkkailu-urien yllä- ja kunnossapidon sekä uralinjauksien vähäisen tai tilapäisen siirtämisen. Maastoliikennelain 13 §:n 3 momentissa säädetään, että moottorikelkkailureitin perustamisesta ja lakkauttamisesta luonnonsuojelulaissa tarkoitetulla valtiolle kuuluvalla suojelualueella päättää Metsähallitus. Näihin reitteihin sovelletaan Metsähallituksen päätöksessä määrättyjä ehtoja pois lukien maastoliikennelain 20 ja 21 §:ssä säädettyjä reitinpitäjän reitin pitämiseen liittyviä tehtäviä ja vastuita sekä reitin käyttöön ja pitämiseen liittyviä vahingon korvausvastuita.

# Alueiden hoidon ja käytön tavoitteet

Perustettavien alueiden muodostaminen luonnonsuojelualueiksi on osa Länsi-Lapin vanhojen metsien suojeluohjelman, soidensuojeluohjelman, soidensuojelun täydennysohjelman, rantojensuojeluohjelman ja lehtojensuojeluohjelman säädösvalmistelua. Vanhojen metsien suojelusta tehdyn valtioneuvoston periaatepäätöksen mukaisesti uusien luonnonsuojelualueiden metsät säilytetään mahdollisimman luonnontilaisina. Soidensuojeluohjelma ja soidensuojelun täydennysohjelma on laadittu suojelemaan arvokkaita suokokonaisuuksia tärkeimpänä suojelutavoitteena soiden luonnollisen vesitalouden säilyttäminen. Rantojensuojeluohjelmalla säilytetään arvokkaita ranta-alueita rakentamattomina ja valtionmailla suojelu toteutetaan luonnonsuojelualueita perustamalla. Lehtojensuojelualueilla tavoitteena on lehtokasvillisuuden suojelu ja hoito perustamalla luonnonsuojelualueita. Kyseiset suojelutoimet vastaavat myös Natura 2000 -verkostoon kuuluvien alueiden suojelutavoitteita.

Luonnonsuojelulain nojalla suojeltavien alueiden hoidon ja käytön keskeisin tavoite on alueiden säilyttäminen luonnontilaisina siten, että ekosysteemit kehittyvät luonnon omien prosessien mukaisesti ja ihmisen aiheuttamat häiriöt ovat mahdollisimman vähäisiä. Suurimmalla osalla Länsi-Lapin alueista tämä on riittävä toimenpide suojeluarvojen turvaamiseksi. Eräillä alueilla on kuitenkin mahdollista tehdä ennallistamistoimenpiteitä.

# Ehdotuksen hallinnolliset ja taloudelliset vaikutukset

Kaikki perustettavat luonnonsuojelualueet ovat valtion omistuksessa ja Metsähallituksen hallinnassa ja hoidossa. Suojelualueiden perustaminen ei aiheuta erityisiä uusia hallinnollisia vaikutuksia. Toiminnallisena alueyksikkönä toimii Metsähallituksen Lapin luontopalvelut.

Uusien luonnonsuojelualueiden perustaminen aiheuttaisi sekä investointiluonteisia kustannuksia että vuotuisia hallinto- ja hoitokuluja. Edellisiä olisivat muun muassa maanmittaustoimitusten aiheuttamat kustannukset, jotka olisivat arviolta noin 50 000 euroa. Vuotuisia kustannuksia aiheutuu muun muassa alueiden luonnon ja käytön seurannasta sekä valvonnasta. Näiden kulujen arvioidaan olevan vuosittain noin 5 000 euroa. Investointikustannukset sekä vuotuiset hoito- ja hallintokulut katetaan valtiontalouden kehyspäätöksessä hyväksyttyjen määrärahojen puitteissa.

# Kuuleminen ja lausunnot

Valmistelun esiselvitysvaiheessa on kuultu viranomaisia ja sidosryhmiä. Eri tilaisuuksissa on kartoitettu mm. valtion viranomaisten, Lapin liiton, alueen kuntien, paliskuntien, riistanhoitoyhdistysten ja luonnonsuojelu- ja luonnonharrastusjärjestöjen näkemyksiä alueiden perustamisesta. Valmistelua esiteltiin ja kansalaisten, järjestöjen ja yritysten näkemyksiä kuultiin Länsi-Lapin alueella järjestetyissä yleisötilaisuuksissa. Useiden toimijatahojen kanssa järjestettiin kahdenvälisiä tapaamisia.

Asetusluonnos oli lausunnoilla 6.3.-10.5.2019. Lausuntoja annettiin yhteensä 37 kappaletta.

Lausunnon antoivat Lapin liitto, Rovaniemen ja Kemijärven kaupungit, Muonion, Pellon, Sodankylän, Tervolan ja Ylitornion kunnat, valtiovarainministeriö, puolustusministeriö ja sisäministeriö, Suomen ympäristökeskus (SYKE), Geologian tutkimuskeskus (GTK), Pääesikunta, Lapin elinkeino-, liikenne- ja ympäristökeskus, Metsähallitus, Museovirasto, Turvallisuus- ja kemikaalivirasto (Tukes), Suomen luonnonsuojeluliitto ry, BirdLife Suomi ry, Suomen Metsästäjäliitto, Suomen riistakeskus, Lapin kauppakamari, Paliskuntain yhdistys, Meltosjärven kyläyhdistys ja Kaivosteollisuus ry sekä yksityiset yritykset Arctic Drilling Company Oy Ltd, Boliden FinnEx Oy, Fingrid Oyj, Hannukainen Mining Oy, Kemin Ajotilaus Oy, Mawson Oy , Metsä Fibre Oy, Muonion Sähköosuuskunta, Outokumpu Stainless Oy, SMA Mineral Oy ja Suhanko Arctic Platinum Oy.

Paliskunnat eivät antaneet lausuntoa.

Lapin maakuntaliitto suhtautui yleisesti kielteisesti luonnonsuojelualueiden perustamiseen.

Pellon ja Kemijärven kunnilla ei ole ollut huomautettavaa asetuksista, ei myöskään Suomen Riistakeskuksella tai Paliskuntain yhdistyksellä.

Museoviraston mukaan asetukset edesauttavat kulttuuriympäristön suojelun toteutumista Lapissa ja pieniltä osiltaan Pohjois-Pohjanmaan alueella.

Metsähallitus piti asetusluonnoksia ja rauhoitusmääräyksiä tarkoituksenmukaisina. Ne turvaavat hyvin perustettavien alueiden luontoarvot ja Natura 2000 -verkoston suojelutavoitteet.

Suomen luonnonsuojeluliitto piti asetusluonnoksia hyvin valmisteltuina ja kannatettavina. BirdLife esitti linnustollisin perustein laajennuksia kosteikoille ja vesistöille sekä ehdotti metsästyksen rajoittamista linnustollisesti merkittävillä alueilla (Kirvesaapa, Musta-aapa ja Suuripää) ja esitti useita laajennuksia suojelualueisiin, koska vain yksittäisten pienialaisten suojelualueiden sisälle jäävät metsäsaarekkeet on ehdotettu sisällytettävän suojelualueeseen. Myös Luonnonsuojeluliitto esitti aluelaajennusten valmistelun aloittamista. Tässä yhteydessä ei esitetä muutoksia asetuksen aluerajauksiin.

Suomen ympäristökeskus on pitänyt asetusten mukainen luonnonsuojelualueiden perustamista keskeisenä ja välttämättömänä alueiden suojeltavien luonnonarvojen turvaamiseksi.

Puolustusministeriön ja Pääesikunnan lausunnon perusteella on täsmennetty muistiota puolustusvoimien tarpeet huomioiden.

Ylitornion kunta suhtautui yleisesti kielteisesti uusien suojelualueiden perustamiseen kunnan alueelle.

Suomen Metsästäjäliitto ja Keminsuun Metsästysseura esittivät lausunnossaan huolen suojelualueiden perustamisen vaikutuksesta metsästykseen. Koska metsästys olisi perustettavilla luonnonsuojelualueilla sallittua, lausunnot eivät anna aihetta asetusmuutoksiin.

Keskeisin lausunnoissa esitetty kritiikki liittyy siihen, miten luonnonsuojelualueiden perustaminen vaikuttaa malminetsintään ja kaivostoimintaan. GTK on lausunnossaan kritisoinut yleisesti malminetsinnän ja kaivostoiminnan lainsäädännön ja luvituksen toimivuutta luonnonsuojelualuilla.

Kaivosteollisuus ry:n, usean kaivosyhtiön, Lapin maakuntaliiton ja Lapin kauppakamarin lausunnoissa esitettiin huoli suojelualueiden perustamisen vaikutuksesta malminetsintään ja kaivostoimintaan.

Outokumpu Chrome Oy:n Kemin kaivoksen kaivospiiri (KaivNro 1388) ja kaivoslupa-alue (KL206:0004) sijaitsevat Jarkkosen luonnonsuojelualueen välittömässä läheisyydessä ja sen alueella on vireillä malminetsintälupahakemus.

Kuten edellä on todettu, luonnonsuojelualueen perustaminen ei luonnonsuojelulain 55 §:n 3 momentin mukaan rajoita sellaisen oikeuden käyttämistä, joka ennen rauhoitusmääräysten voimaantuloa perustettuna rasitteena, vuokraoikeutena tai muuna vastaavana oikeutena kohdistuu luonnonsuojelualueeseen. Tällainen oikeus voidaan kuitenkin lunastaa valtiolle.

Mikäli tärkeän yleisen edun vuoksi luonnonsuojelualue tulisi lakkauttaa tai sen rauhoitusmääräyksiä muuttaa, tämä tapahtuisi asetuksen muuttamisella tai kumoamisella ennen kuin alueen suojeluperusteita vaarantava toiminto voidaan sallia.

**Asetusluonnos on ollut toiseen kertaan lausunnolla 6.3.-14.4.2023, koska asetus annetaan uuden 1.6.2023 voimaantulevan luonnonsuojelulain nojalla ja edellisestä lausuntokierroksesta on kulunut huomattavan pitkä aika. (*Täydentyy lausuntokierroksen jälkeen…*)**

# Olemassa olevien luonnonsuojelualueiden lakkauttaminen

Perustettaviin suojelualueisiin sisältyy yksi aiemmin perustettu luonnonsuojelualue, jonka kytkeminen osaksi laajempaa uutta suojelualuetta on perusteltua, jotta suojelualue ja sitä koskevat rauhoitusmääräykset muodostaisivat yhtenäisen kokonaisuuden. Kyseinen vuonna 1992 lehtojensuojelualueista annetulla asetuksella (503/1992) perustettu Kaihuanvaaran lehtojensuojelualue lakkautetaan valtioneuvoston asetuksella Länsi-Lapin luonnonsuojelualueista kumoamalla lehtojensuojelualueista annetun asetuksen 2 §:n 1 momentin 50 kohta. Kyseinen alue tulisi osaksi tällä asetuksella perustettavaa Kaihuanvaaran lehdon luonnonsuojelualuetta.

# Voimaantulo

Asetus ehdotetaan tulemaan voimaan x päivänä xxxkuuta 202x.